《秋夜听家季良志仁竹山居吟》
清代·张晋

空堂露下月影沉，秋风萧瑟吹竹林。吾家仲蔚发清兴，为我一竹山居吟。

横琴危坐意落落，对此已足开尘襟。韵逸调古喻者少，绝无促节兼繁音。

七弦了了俱可辨，高下清浊难相侵。白云绕指寒意重，石泉一泻秋山深。

何尝有类儿女语，直教折尽英雄心。羌予苦未谙勾拨，中含妙理知难寻。

况复频年困奔走，红尘岁月嗟骎骎。中肠谁能置冰炭，此心原不分古今。

何日山中结茅屋，壁间聊挂无弦琴。

作者简介：山西阳城人，字隽三。诸生。工诗，长于七古。足迹半天下，后落拓以死。有《艳雪堂诗集》。